<classify> Bella kwa sasa anatamba na kibao chake cha Nani Kama Mama kilichompatia umaarufu mkubwa wakati Mzee anatesa na vibao vya taarab kikiwemo kile cha Chozi la Mama, ambacho kinabeba albamu yake aliyoizindua mwaka jana.Akizungumza na gazeti hili mmoja wa wakurugenzi wa Jahazi Modern Taarab, Seif Magwaru alisema Bella atakuwa na kundi lake la Malaika Band katika onesho hilo la kukata na shoka linalosubiriwa kwa hamu.Alisema hii ni mara ya kwanza wasanii hao na makundi yao kupimana ubavu katika jukwaa moja, hasa ukizingatia kuwa, wasanii hao kila mmoja anatamba katika medani yake.Alisema onesho hilo linafanyika baada ya maombi ya muda mrefu ya wapenzi wa muziki waliotaka wanamuziki hao kukutanishwa katika jukwaa moja.Mbali na Chozi la Mama, Mzee amekuwa akitamba na nyimbo mbalimbali, ambapo kila akitoa kibao chake au albamu imekuwa ikitisha kwa ukali wake na kumfanya kutokuwa na mpinzani katika taarab hapa nchini kwa miaka mingi sasa.Kundi la Jahazi ambalo lilianzishwa zaidi ya miaka 10 iliyopita, limekuwa likifanya vizuri katika medani ya taarab hapa nchini, licha ya baadhi ya watu kudai kuwa makali ya kundi hilo yalikuwa sawa na yale ya nguvu ya soda.Kwa upande wa Bella naye amekuwa mhimili wa Malaika Band na tungo zake mbalimbali zimekuwa zikitamba sana, ambapo kabla ya kutoa Nani Kama Mama, alitesa kwa muda mrefu na kibao cha Mapenzi Kitu Gani.Kibao cha Mapenzi Kitu Gani alitamba nacho wakati akiwa na kundi la Acudo Impact lenye maskani yake Mwananyamala jijini Dar es Salaam. Bella pia anajulikana sana kama Mfalme wa Masauti kutokana na sauti yake bomba yenye uwezo wa kumtoa nyoka pangoni.  <topic>: MICHEZO 